《立春前密雪应祈呈范内翰》
宋代·李新

六出飞霙岁或愆，喜观琼砾晓滂然。
水官休隶一时惨，木帝已夸群物妍。
斗换石田皆沃壤，暗催云稼入丰年。
吾君诚祷通旻昊，愿听氓谣被管弦。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。